Maraghna: Déclaration de Bouaziz Ait-Chebib à la 10ème commémoration de l'assassinat d'Ameziane Mehenni
MARAGHNA (SIWEL) — Dans son Village natal, où il repose depuis 2004 après que les criminels d'Alger soient passé à l'acte ignoble de le faire assassiner à Paris, Ameziane Mehenni ne cesse de soulever l'indignation des kabyles et des justes. Son assassinat demeure impuni et reste à ce jour couvert par le secret d'Etat que partagent la France et l'Algérie. Bouaziz Ait-Chebib lui a rendu un hommage entièrement en Kabyle, comme l'aurait probablement apprécié la victime qui chérissait par dessus tout la langue kabyle. Nous reproduisons dans son intégralité le message en kabyle du président du MAK suivie de quelques photos de cette 10ème commémoration de l'assassinat d'une jeune prometteur que le racisme d'Etat algérien a décidé de ravir à sa famille, à ses amis et à la Kabylie toute entière.
Win yefkan tudert-is d asfel ɣef tlelli n weɣref-is, ur yettmattat ara. Wid i t-yenɣan s leɣder, rran-t seg wid ara yidiren i levda.
Ameẓyan yuɣ avrid n jeddi-s d vava-s. Ilul-d d aɣilas, yedder d ameɣnas, yeɣli d ameɣras.
Ilul deg useggas n 1974. Yegma-d deg-umennuɣ. Ur yeṛwi ara leḥnana n vava-s yezgan di leḥvas. Izegr-d iseggasen ur iḥulfa yis-sen. Tferfer-as temẓi.
Iṛebba-t-id lḥif. Meẓẓi yufa-d iman-is d argaz n uxxam.
D nnif i d izer amnezu i yeṭṭeḍ. Yekker-d deg irebbi n tirrugza. Yexdem tazmert-is akked tmusni-s akken tamurt-is ad tafeg s wafriwen-is di tegnawt n tlelli d yiseɣ.
Ur yesmid ara 12 iseggasen ass-mi i iteddu ɣer Lambiz d Beṛwagiya i wakken ad d-iẓer vava-s yettwaṭṭefn ɣef izerfan n umdan. Iwala tevrek n udavu amesvaṭli. Lvaṭel yeqes-it, yesduqqes-it, imesl-it-id d ameɣnas si temẓi.
Yerra-d tili. Feṛḥat, yufa-t d tayett i ɣef itekka. Yefka-yas-d afus di yal asurif iger di tsertit.
Ameẓyan yennuɣ yak yis-sent. Yessefra, yecna. Di 1993, akken kan yesmed 19 n iseggasen di tudert-is, isvedd-d aked yiwen umeddakel-is tarvaɛt n cna : Tezdeg. Cna-nnsen d win n umennuɣ am win n Imaziɣen Imula.
Deg-yiwet n tezlitt, rran tajmilit i tsuta i d-yurwen tafsut n 80, nnan-as :
Amezruy-nnsen, ur t-ntettu ara.
Yal yiwen deg-sen, yerẓa nnmara
yerna d ilmeẓyen
nejṛen avrId-nnsen
akken ad ad aɣ-d-ssuffɣen si ddel-agi.
Mi yeqqar di tesnawit, timenɣiwt n Ṭaher Ǧawut, tḥuza-t aṭas. Yekka-d ɣef tḥuna n iɛeẓẓugen, ijemeɛ-d tadrimt i twacult n umyaru ameqran. Mi iruḥ ad yessiweḍ lamana ar llal-is, Tameṭṭut n Ṭaher, tkukra ad telli tawwurt i netta d imeddukal-is. Dɣa, Amẓyan yecna-yas tizlitT n vava-s :" yekkat udfel ɣef udrar". Yewwi-yas-d iwzi anda Feṛḥat yerra tajmilit i Ṭaher d wid i t-icuvan. Imir-n telli-yasen-d tawwurt s imeṭṭi.
Γer taggara n useggas n 1993, islul-d Tanmiregt n Usnawiyen Imaziɣen (coordination des lycéens amazighs). Tuddsa-agi, thegga-d aṭas n tikliwin. Tefka-d afud ameqran i Umussu Adelsan Amaziɣ (MCB) ladɣa ass-mi i d-ssuɣen warrac akked tullas : ulac lakul ma ulac tamaziɣT, di 1994/4995. (boycott scolaire).
Di tedyant-agi, llan wid yevɣan ad ssimsen vava-s, qqaren-as : Feṛḥat Mhenni, yewwi arraw-is ad lemden di Fṛansa.
Aya d tikerkas. Ameẓyan, am netta am inelmaden n Tmurt n Yiqvayliyen, iɣunza tasdawit. Yella yid-neɣ deg unnar. Ass-mi i d-serḥen "irevraven" i Lwennas Maɛtub, deg waggur n tuveṛ 1994, ṛadyu tis snat, tessawel-d s axxam n Feṛḥat Mhenni, aselway n Umussu Adelsan Amaziɣ, d Ameẓyan i d-ufan, d netta i immeslayen deg umur n vava-s. Yenna-d : "d aɣref i ivegsen qeccuc meccuc, i d-iserḥen i Lwennas...."
Kra n wussan ɣer sdat, Nella akken di tẓeqqa n Ḥeṛca anda i d-nessudes yiwet temlilit tameqrant ass n 27 tuveṛ 1994.
Yeǧǧa tamurt ass n 13 di fuṛar ass-mi irevraven uznen-d tavratt i Feṛḥat Mhenni anda i as-d-nnan : kečč nzegl-ik aṭas n tikkal, tura d tawacult-ik, i d-nerra gar wallen".
Ameẓyan d watmaten-is, ur ɣrin ara deg useggas n unegzum n tɣuri ( boycott scolaire). I ten yessamsen d wid yumsen.
Di Fṛansa, ikemmel amennuɣ. Yella d win i ɣef yettkal Feṛḥat Mhenni di yal aḥric n tudert : di twacult neɣ di tsertit. Ittikki deg waṭas n tiddukliwin tidelsanin tiqvayliyin deg-yinig.
Γer tama n timuɣnest, Ameẓyan, yerra lwelha-s ɣer tɣuri. Yewwi-d agerdas amenzu di tnezzut tagraɣlant (commerce international) u yettheggi wayeḍ di tutlayt tajapunit.
Ass n 19 yunyu 2004, ifassen n leɣder qecmen-t. Ar ass-a, Fṛansa, deg rebbi-s i t-nɣan, ulac i texdem akken ad d-tvan tidett ɣef tmenɣiwt-is. Faffa teṣṣer adavu azzayri am wakken texdem di taluft n Ɛli Messili.
Xas at ufus d tiferɣi, imi d timerɣi, vɣan ad simsen Ameẓyan, iqvayliyen at tissas ẓran meṛṛa d akken timeɣiwt-is tcudd ar tsertit dimi Fṛansa tugi ad tekkes taduli ɣef tidett. Maca, ffer ffer, yiwen wass ad d-yefferfer.
Wid i t-yessnen akken ilaq, ẓran d acu i d azal-is. Saɛid Cemmax, yenna fell-as : "Tamurt n leqvayel iruḥ-as yiwen ukattar yettleqqimen timsal n tsertit".
Aṭas icennayen i as-irran tajmilt, gar-asen : Bṛahim Izri, Uleḥlu, Nuṛa at Vṛahim, Yasmina,....
Feṛḥat yenna di tezlitt i yehda i Umeẓyan :
Deg-i teǧǧiḍ-d adeddic ur nḥellu
iɛdawen s lmut-ik i yi-neqqen.
acedhi-k yes-si yibbwas ad yeglu
Xas ma d tikta-nneɣ ay ttewwiqen...
Kra n wagguren uqvel tamettant-is, Ameẓyan yesla i yiwet n tezlitt tagrawlant n ṭṭelyan. Issuter di Vava-s akken ad tt-yecnu s teqvaylit. Ass-mi t-nɣan, Feṛḥat, irra-tt-id ar teqvaylit u yecna-tt-id ass n temḍelt di tmeqvert uqvel ad gren Ameẓyan s aẓekka.
Ameẓyan yenṭel di taddart-is, Merraɣna, gar yizmawen, am wakken i tt-imenna di tezlitt : a yemma ad kem ǧǧeɣ - bellachao :
Tamḍelt i mennaɣ
di taddart-nneɣ
ad meḍelɣ gar yizamwen.
Ameẓyan ur yemmut ara. Yal ilemẓi aqvayli ara d-yekkren ɣef yisseɣ d Ameẓyan, acku yemmut wemdan, yedder umennuɣ-is. Isem-is, ad d-yeqqim deg umezruy, d ameɣras n tlelli n uɣref aqvayli.
Bouaziz Ait-Chebib,
Maraghna, le 21/06/2014
fra_Latn fra_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn crh_Latn smo_Latn